作者：李昴英
词牌/韵律：兰陵王

paragraphs: 燕穿幕。
春在深深院落。
单衣试，龙沫旋薰，又怕东风晓寒薄。
别来情绪恶。
瘦得腰围柳弱。
清明近，正似海棠，怯雨芳踪任飘泊。
钗留去年约。
恨易老娇莺，多误灵鹊。
碧云杳渺天涯各。
望不断芳草，更迷香絮，回文强写字屡错。
泪欲注还阁。
孤酌。
住春脚。
便彩局谁忺，宝轸慵学。
阶除拾取飞花嚼。
是多少春恨，等闲吞却。
阑干猛拍，叹命薄，悔旧诺。